Nõude loovutamise teiseks tagajärjeks on tagatiste ning muude õiguste üleminek. VÕS § 167 lõike 1 kohaselt lähevad nõude loovutamisel uuele võlausaldajale automaatselt üle nõude tagamiseks antud nõudega seotud tagatised ja kõrvalkohustustest tulenevad õigused (mis lõpevad nõude lõppemisel, mille tagamiseks need on antud), s. h eesõigused pankroti ja sundtäitmise puhuks, mis ei ole lahutamatult seotud loovutaja isikuga ning on üleantavad. Eelkõige kuuluvad siia alla käendus, vallaspant ja seaduse alusel tekkivad pandiõigused. Nõudega seotud kõrvalkohustusteks on intress, viivitusintress ja leppetrahv. VÕS § 167 lõike 1 teise lause kohaselt eeldatakse, et nõude loovutaja on kohustatud nõude omandajale üle andma ka nõudega mitteseotud tagatised ja kõrvalkohustustest tulenevad õigused (ei lõpe nõude lõppemisel, mille tagamiseks need on antud). Eelkõige kuuluvad siia alla hüpoteek, garantii ja registerpandid. Nimetatud ei lähe uuele võlausaldajale automaatselt üle, vaid kui vana ja uus võlausaldaja ei ole teisiti kokku leppinud, siis tekib nõude loovutamise korral nõude loovutajal võlaõiguslik kohustus tagada nende üleminek nõude omandajale. Samuti läheb vastavalt VÕS § 167 lõikele 4 nõude loovutamisel uuele võlausaldajale üle õigus teostada nõude suhtes olemasolevast täitedokumendist tulenevad õigusi. Nimetatud võimaluse realiseerimiseks tuleb nõude loovutamise leping aga notariaalselt tõestada.